“Otam mashhur bo‘lsa-da, boy bo‘lmaganmiz”. Hamza Umarovning o‘g‘li Shuhrat Umarov otasining rayini qaytara olmay aktyor bo‘lgani haqida

O‘zbekiston xalq artisti Hamza Umarovning yolg‘iz o‘g‘li Shuhrat Umarov kino sohasida faoliyat yuritishini ko‘pchilik bilmaydi. Jurnalist Nargiza Murodova marhum aktyorning farzandi bilan suhbatda bo‘ldi va Hamza Umarov shaxsiyati bilan bog‘liq ba’zi savollarga javob oldi.

— Bolaligimda aktyor bo‘lishni istamaganman. Menga ko‘proq sirk san’ati yoqardi. Maktabdan keyin sirk tomoshalariga borishni, artistlar hayotini o‘rganishni yoqtirardim. Ot sporti bilan bajariladigan tryuklar jon-u dilim edi. Maktabni tamomlagan yilim Moskva kinomotografiya institutidan bir guruh o‘qituvchilar kelib, uch bosqichli tanlov asosida O‘zbekistondan talabalar saralab oladigan bo‘lishdi. Otamning takliflari bilan tanlovda ishtirok etdim. Bu shunchaki otamni xursand qilish va istaklarini rad etmaslik edi, xolos. Birinchi bosqichda ishtirok etganimdan so‘ng, ikkinchi bosqichga taklif etishmadi. Qabul qilishmabdi deb yurganimda birdan o‘qishga qabul qilinganim va 15 ta talaba bilan o‘qishga jo‘nab ketishimni aytishdi. Bu xabardan dadam juda xursand bo‘ldi.

“Otamning umri safarda o‘tdi”
— Otam mashhur aktyor, degan o‘y hayolimga kelmagan. U inson men uchun mehribon va oilaparvar ota edi. Uni juda kam ko‘rardik. Chunki u yillarda hali televideniya sohasi unchalik yaxshi rivojlanmagan, aktyor va qo‘shiqchilarning umri gastrol safarlarida o‘tardi. Atrofimdagi insonlar ham otang san’atkor deyishmasdi. Nazarimda otamning mashhurligini 10-sinflarda his qilganman. Otam rahmatli ham har narsani o‘z kuchim bilan erishishimni istagan. O‘qishni tamomlab, Moskvadan qaytgan yilim kichik saroy sahnalari va restoran zallarida spektakllar namoyish etib yurdik. Balki, o‘zbek teatrlaridan biriga borganimda otamning hurmati uchun ham meni ishga olishgan bo‘lishardi. Ammo buni men ham dadam ham istamadi. Chunki men o‘zbek tilida erkin gaplasholmasdim.

“Otam mashhur bo‘lsa-da, boy bo‘lmaganmiz”
— Aktyorning ixtiyori o‘zida emas. Bu soha vakillari rejissordan taklif kutib yashashga majbur. Takliflar kam bo‘lgan deyolmayman, har birini o‘rganib ma’qul ko‘rgan loyihada ishtirok etaman. Aktyor iste’dodini arzonga sotishi, ishlashim kerak ekan, deb o‘zini o‘qqa cho‘qqa urishi kerak emas. Har bir aktyorning o‘z davri bo‘ladi. Faqat u qachon kelishi noma’lum. Barcha insonlar singari bizning oilamizda ham moddiy qiyinchiliklar bo‘lgan. Otam mashhur aktyor bo‘lgani bilan moddiy jihatdan u qadar boy bo‘lmaganmiz. Shuning uchun sotuvchilik bilan shug‘ullanganman. Bundan og‘rinmayman, muhimi mehnat qilib, halol pul topilsa bo‘ldi.
Eslatib o‘tamiz, Hamza Umarov ishtirokidagi  “O‘tkan kunlar”, “Mahallada duv-duv gap”,  “Chinor ostidagi duel”, “Ali bobo va qirq qaroqchi” kabi filmlar haligacha tomoshabinlar e’tiboridan tushmagan. Uning ikki qiz va bir o‘g‘il farzandlari bor.